سیرت ايک خاص لفظ ہے جو صرف نبی اکرم صلى الله عليه وسلم کی ذات بابرکات کے علمی صحیفہ زندگی کا نام ہے ۔ جس ميں سرور کائنات صلى الله عليه وسلم کی حیات طیبہ کی ایک ایک جھلک ' ہر کیفیت اور حالت کو بالتفصیل بیان کیا جاتا ہے۔ اس لیے سیرت مبارکہ آپ صلى الله عليه وسلم کے اقوال طیبہ ' اعمال صالحہ اور اخلاق فاضلہ کوکہتے ہيں۔ آہستہ آہستہ علمائے دین اپنی عقیدت مندی سے سیرت کے پھیلاﺅ کو بڑھاتے گئے اور آپ صلى الله عليه وسلم کی زندگی کے دیگر پہلووں پر بھی سیرت کو محیط کر  لیا جس کے تحت وہ تمام تر معلومات فراہم ہوئی ہيں۔ آپ صلى الله عليه وسلم کا خاندان اور حسب ونسب کون سا تھا ؟ آپ صلى الله عليه وسلم کی نبوت سے پہلے کی زندگی کیسی تھی ؟ آپ صلى الله عليه وسلم کو نبوت کس طرح ملی؟ آپ صلى الله عليه وسلم پر وحی کيسے نازل ہوئی تھی؟ آپ صلى الله عليه وسلم نے اسلام کی دعوت کیسے دی؟ مخالفتوں اور مزاحمتوں کا مقابلہ کس طرح کیا ؟ آپ صلى الله عليه وسلم نے ساتھیو ں کی تربیت کیسے فرمائی؟ اپنے گھر ميں آپ صلى الله عليه وسلم کس طرح رہتے تھے؟ اپنی بیویوں اور بچوں سے آپ صلى الله عليه  سلم کا برتاﺅ کیسا تھا ؟ اپنے دوستوں اور دشمنوں سے آپ صلى الله عليه سلم کا معاملہ کیسا تھا؟ کس اخلاق حمیدہ کی تعلیم آپ صلى الله عليه وسلم دیتے تھے اور آپ صلى الله عليه سلم کا اپنااخلاق کیا تھا؟ آپ صلى الله عليه وسلم کس درجے کے پیغمبر تھے؟ آپ صلى الله عليه وسلم کس چیز کا حکم دیتے تھے؟ کس کام سے آپ صلى الله عليه وسلم نے منع کیا؟ کس کام کو آپ صلى الله عليه وسلم نے ہوتے دیکھا اور منع فرمایا اور کس چیز کو آپ صلى الله عليه وسلم نے ہوتے دیکھا اور منع نہ کیا۔ غرض کہ ذرا ذرا سی بات اور چھوٹی چھوٹی چیزوں  کی تفصیلات حدیث اور سنت کی شکل ميں سیرت کی کتابوں ميں موجودہے۔ آپ صلى الله عليه وسلم کی حیات طیبہ اور آپ کا اسوئہ حسنہ ہمارے لیے مشعل راه ہے۔